Nog SA lughawens heropen  Minister Fikile Mbalula. (Foto: Twitter) Nog sewe Suid-Afrikaanse lughawens sal Woensdag heropen terwyl alle internasionale passasiersvlugte steeds verbied word. Fikile Mbalula, minister van vervoer, kan wel sekere internasionale passasiersvlugte magtig. Mbalula het Maandag aangekondig die Bram Fischer-, Kruger Mpumalanga-, Pietermaritzburg-, Port Elizabeth-, Richardsbaai-, Skukuza- en Upington-lughawe sal op 1 Julie heropen. Die Kaapstadse lughawe, die King Shaka-lughawe, die OR Tambo-lughawe en die Lanseria-lughawe is reeds op 1 Junie vir lugverkeer oopgestel. Kommersiële binnelandse vlugte word egter net vir sake- en ander noodsaaklike doeleindes en nie vir toerisme of ontspanning toegelaat nie. Volgens Mbalula sal die heropening van nog lughawens uiteraard tot gevolg hê dat daar meer passasiers by lughawens byeenkom en is daar om dié rede maatreëls getref om te verseker dat passasiers voorberei word ten einde opeenhoping by veral veiligheidskontrolepunte te voorkom. Passasiers word onder meer versoek om minstens twee uur voor hul vlug by lughawens aan te kom ten einde genoeg tyd toe te laat vir bespreking om verwerk te word en vir siftingstoetse vir die koronavirus. Daar is intussen ook besluit om etes op vlugte weer toe te laat. Die etes sal reeds by passasiers se sitplekke geplaas word voordat hulle aan boord van die vliegtuig kom. Van 1 Julie sal lugaktiwiteite vir onder meer landboubespuiting, uitdunning, konstruksie, soek-en-redding, valskermspring, lugopnames en brandbestryding ook hervat kan word. Lugvaart word ook toegelaat vir streeksherposisioneringsvlugte vir alle Suid-Afrikaanse en geregistreerde buitelandse vliegtuie in en van Suid-Afrika na onderhoud en herstelwerk of om kontrakwerk in Suid-Afrika of buitelandse lande in die streek voort te sit. Die internasionale vervoer van lugvaarttegnici, werktuigkundiges en ingenieurs vir noodsaaklike ondersteuning en hulp aan vliegtuie, word ook toegelaat.